Bent Bøgsted (DF), 2005-03-01:
Hr. Bjarne Laustsen kender ikke noget til EU-direktiver, der har forringet vilkårene for danskerne, men bare vent, til det her er vedtaget, så har vi i hvert fald et godt eksempel.
Denne gang er det et direktiv, der rammer mobile lønmodtagere.
Her drejer det sig især om lastbilchauffører, der hovedsagelig kører i Europa og dermed er væk fra hjemmet i rigtig mange timer, men der er også andre, der bliver ramt af det.
De får et loft på 48 timers arbejde om ugen.
Det vil betyde, at lastbilchaufførerne kan få en lønnedgang på 20.00060.000 kr. om året, og det går selvfølgelig ud over hele familien.
Men de bliver oprettet uden for Danmark.
Det bliver arbejde for polske chauffører, litauiske chauffører, eller hvor de nu kommer fra.
Det resultat, der vil komme, er, at vognmænd ansætter chauffører fra Østeuropa, der typisk kun skal have halvdelen eller endnu mindre af, hvad en dansk chauffør skal have i løn.
Det kan jo heller ikke hjælpe noget, at en lastbil strander et sted i Europa på grund af, at EU skal blande sig i de danske arbejdstidsregler.
Det vil komme til at betyde, at de danske chauffører kører lastbilen ud af Danmark, og så kommer der to chauffører fra Østeuropa, der så sørger for den videre transport i Europa.
Det er også mærkeligt, at der, når der nu skal laves et EU-direktiv om arbejdstidsregler, ikke på nogen måde er tænkt på at stramme op over for dem, der planlægger kørselen gennem Europa.
Vi ved alle, at arbejdsgiverne og speditørerne er stærkt medvirkende til at presse chaufførerne til at overtræde køre-hvile-tids-bestemmelserne, fordi varen skal være fremme til et bestemt tidspunkt uanset forholdene.
Det burde der også være taget højde for i det her direktiv.
I lovforslaget er der ingen positive konsekvenser, kun negative.
I den forbindelse er der ikke nævnt noget som helst om de konsekvenser, som det får for den mobile lønmodtagers indkomst.
Det vil igen betyde, at enten skal chaufføren have en anden aflønningsform, hvad der dermed giver stigende udgifter for vognmændene, eller også er der rigtig mange danske chauffører, der kommer til at stå uden arbejde.
Det er også underligt, at selvkørende vognmænd først er omfattet af direktivet fra marts 2009.
Det er forunderligt, at et direktiv, der har en så katastrofal virkning for chaufførernes arbejde og indkomst, ikke bliver implementeret i EU-landene samtidig.
Jeg kan kun tolke det på den måde, at EU vil lave et stort indre marked, hvor det er EU ligegyldigt, hvor arbejdspladserne er.
I den forbindelse synes jeg, at Socialdemokraterne skulle tage sig lidt sammen og vise, at den danske arbejder betyder mere end EU.
Det duer ikke.
Hvis Socialdemokratiet ikke vil være med til det, må vi kun konstatere, at det ikke er et arbejderparti mere, at det betyder mere for Socialdemokraterne, hvad EU siger i den forbindelse her, og at vi herhjemme i Danmark bare skal lægge os fladt på ryggen for alt, hvad der kommer fra EU.
Jeg synes også, at det er forbavsende, at beskæftigelsesministeren i denne forbindelse har været så arrogant at sige, at det her bare er sikkerhed.
Det her er sikkerhed, selv om vi alle ved, at sikkerheden for lastbilchaufførerne er overholdelse af køre-hvile-tids-bestemmelserne, som vi har lov om, og så må vi jo stramme op på det område i stedet for at komme med et EU-direktiv, der går ud over den enkelte chaufførs arbejdsmuligheder her i Danmark.
Jeg synes ikke, vi kan være det bekendt.
Dansk Folkeparti kan i hvert fald ikke støtte det her forslag.
Vi tager stærkt afstand fra det og det uanset, om man kan sige, at der er noget godt i det for nogle, for der er selvfølgelig nogle chauffører, der er godt tilfredse med det her.
Men når vi rammer en stor gruppe på dens levebrød, når vi rammer den enkeltes familie, synes jeg, det strengt taget er forkert.
Vi burde sende det her tilbage til EU hurtigst muligt.